AQSh, Eron qurolli urushga bormaydi, deydi tahlilchilar
Eron Xo’rmuz bo’g’ozini yopib, G’arbga neft ta’minotini cheklash haqida ogohlantirar ekan, Vashington Tehronni safsatada ayblamoqda.
Eron raketalarini sinab ko’rmoqda, dengizda harbiy mashqlar o’tkazmoqda. Tehron Amerikani Fors ko’rfazidan uzoqroq turishga chaqirmoqda. Aks holda, deydi rasmiylar, oqibati yomon bo’ladi. AQShning javobi shuki, do’q qilish – o’rinsiz, ko’rfazdagi xalqaro suvlarda uning kemalari harakatni davom ettiradi. Eron bo’yicha ekspert Mark Fitzpatrik vahimaga hojat yo’q deydi. “AQSh harbiy dengiz floti Erondan qo’rqib, Fors ko’rfazidagi faoliyatini to’xtatib qo’yarmidi? Ogohlantirishning o’zi kulgili hol. Ko’rfazdagi xalqaro suvlarda bemalol suzib yuribmiz. Eronning do’q-po’pisalari hech narsani anglatmaydi, bu hammaga ayon narsa”,- deydi olim. "Yaqin orada ikki davlat bir-biri bilan urushadi deb tashvishga tushmang”,- deydi tahlilchi. Amerika yoki Isroilni urush boshlashga bir narsa majbur qilishi mumkin, deydi Mark Fitzpatrik - Eronning atom quroli ishlab chiqarishi. Lekin Tehron yadroviy dastur faqat tinchlikni ko’zlaydi deb keladi. Biroq bunga G’arbda ishonch yo’q. Eron BMT Xavfsizlik Kengashi bosimi ostida. Islomiy respublikaga o’tgan 30 yil ichida qo’yilgan turli sanksiyalar oqibatida iqtisod ishdan chiqqan. Daromad faqat neftdan. “Endilikda sanksiyalar neft sanoati va savdosini ham barbod qila boshladi. Bu degani Eron iqtisodi yuragiga nayza sanchildi. Bu davlat uchun mashaqqatli davr hozir. Bosimga bardosh berish qiyin ekan, Tehron do’q qilish bilan ovora",- deydi Fitzpatrik. Tahlilchi Jeyms Brazier nazarida G’arb Eronning ogohlantirish-u, bayonotlarini jiddiy qabul qilishi kerak. “Eron dengiz flotini ancha mustahkamlab olgan. Xo’rmuz bo’g’ozi orqali neft ta’minotini to’xtatib qo’yish ularga qiyin ish emas. Buning uchun kutilmagan taktikalardan foydalanishi mumkin. Uzoq muddatga bo’lmasa-da, qisqa vaqtga ta’minot uzilishi mumkin",- deydi Brazier. Eron atom maqsadlaridan qaytadimi? Amerika va umuman G’arb davlatlari uni bunga ko’ndira oladimi? Olimlar deydiki, Tehrondan har narsa kutsa bo’ladi. Lekin urush ehtimoli juda past.